viśvátaḥ soma vŕ̥ṣṇyamíti réto vai vŕ̥ṣṇyamā́pyāyasva sámetu te sarvátaḥ soma réta ítyetadbhávā vā́jasya saṃgatha ityánne vai vā́jo bhavā́nnasya saṃgatha ítyetatsáṃ te páyāṃsi sámu yanti vā́jā íti ráso vai payó 'nne vā́jāḥ sáṃ te rásāḥ sámu yantvánnānī́tyetatsaṃ vŕ̥ṣṇyabhimātiṣā́ha íti saṃ rétāṃsi pāpmasáha ítyetádāpyā́yamāno amŕ̥tāya sométi prájātyāṃ tádamŕ̥taṃ dadhāti tásmātprájātiramŕ̥tā divi śrávāṃsyuttamā́ni dhiṣvéti candrámā vā́ asya divi śráva uttamaṃ sa hyènamamúṣmiṃloké śrāváyati dvā́bhyāmā́pyāyayati gāyatryā́ ca triṣṭúbhā ca tásyokto bándhuḥ